เตือนประชาชนเกือบทุกพื้นที่ ระวังอันตรายจากพายุฝนฟ้าคะนองและฟ้าผ่า 27- 29 มีนาคมนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยว่า สภาพอากาศวันนี้และวันพรุ่งนี้ มีหย่อมความกดอากาศต่ำเนื่องจากความร้อนปกคลุมประเทศไทยบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก รวมถึงกรุงเทพมหานครและปริมณฑล ทำให้บริเวณดังกล่าวมีอากาศร้อนในตอนกลางวัน และมีฝนฟ้าคะนองบางแห่ง ส่วนในวันที่ 27- 29 มีนาคมนี้ ขอให้ประชาชนในภาคเหนือ ภาคตะวันออกเฉียงเหนือ ภาคตะวันออก ภาคกลาง รวมถึงกรุงเทพมหานครและปริมณฑล ระวังอันตรายจากพายุฝนฟ้าคะนอง รวมถึงฟ้าผ่าที่อาจเกิดขึ้นได้ และควรหลีกเลี่ยงการอยู่ในที่โล่งแจ้ง ใต้ต้นไม้ใหญ่ ป้ายโฆษณาและสิ่งปลูกสร้างที่ไม่แข็งแรง  สำหรับเกษตรกรควรเตรียมการป้องกันและระวังผลผลิตทางการเกษตรเสียหาย สำหรับภาคใต้ในช่วงวันที่ 25-31 มีนาคมนี้ จะมีฝนตกในพื้นที่และมีคลื่นสูง 1-2 เมตร ขอให้ชาวเรือเดินเรือด้วยความระมัดระวังและติดตามประกาศของกรมอุตุนิยมวิทยาอย่างใกล้ชิด